ভিসওয়াভা সিমবোরস্কা
মারিয়া ভিসওয়াভা আনা সিমবোরস্কা (পোলীয়: [viˈswava ʂɨmˈbɔrska]; ২ জুলাই ১৯২৩ - ১ ফেব্রুয়ারি ২০১২) হলেন একজন পোলিশ কবি, প্রাবন্ধিক, অনুবাদক এবং ১৯৯৬ সালে সাহিত্যে নোবেল পুরস্কার প্রাপক। তিনি প্রোভেন্টে (বর্তমানে পশ্চিম-মধ্য পোল্যান্ডের কর্নিকের অংশ) জন্মগ্রহণ করেন এবং তার জীবনের শেষ অবধি ক্রাকুফে বসবাস করেন। পোল্যান্ডে, সিমবোরস্কার বইগুলো বিশিষ্ট গদ্য লেখকদের সাথে প্রতিদ্বন্দ্বিতা করে বিক্রি হয়ে থাকে; যদিও তিনি একটি কবিতায় লিখেছিলেন, "কেউ কেউ কবিতা পছন্দ করে" ("Niektórzy lubią poezję"), যে "সম্ভবত" হাজারে দু'জন তার কবিতা পছন্দ করে। সিমবোরস্কা ১৯৯৬ সালে সাহিত্যে নোবেল পুরস্কারে ভূষিত হন "কবিতার জন্য, যা বিদ্রূপাত্মক নির্ভুলতার সাথে ঐতিহাসিক এবং জৈবিক প্রেক্ষাপটকে মানব বাস্তবতার টুকরো টুকরো আলোতে প্রকাশ করতে দেয়।" ফলস্বরূপ তিনি আন্তর্জাতিকভাবে আরও পরিচিত হয়ে ওঠেন। তার কাজ অনেক ইউরোপীয় ভাষায়, সেইসাথে আরবি, হিব্রু, জাপানি, ফার্সি এবং চীনা ভাষায় অনুবাদ করা হয়েছে।